क'कराझार , फेब्रुवारि 28 : बड'लेन्ड टेरिटरियेल गावखुंथाय काउनसिलनि बाजेत सिजननि जथुमाया सान्नैनि हाबाफारि लानानै बुधबाराव जोबलांबाय । बीटीसी खुंथायनि गाहाय हाग्रामा महिलारि आरो जाय बिथांआ रां बिफान्नि नेहाथारि , बिथांआ 2019.20 माइथायनि थाखाय गासै 4667.7662 कौटी रांनि बाजेत होयो , जाय बाजेतनि गेजेराव गासै 42.5206 कौटी रांनि सरासनस्रा सारल्पास बाजेतआ ओंखारो । बिथांमोनहा जथुमानि हाउसआव बुधबारखालि सावरायनानै गनायथि होयो । महिलारि बिथांआ मंगलबाराव बीटीसी हालामनि थाखाय 2019.20 माइथायनि सरासनस्रा बाजेतआव मोन्नाय गासै 2.355 . 1434 कौटी रां आरो सरासनस्रा बाहायनो गोनां 2312.6228 कौटी रांनि हिसाब होनानै गासै 42.5206 कौटी रां बारा जानाय एबा सारप्लास बाजेतखौ हाउसआव फोसावनानै होयो । खौरां मोन्नाय बादिब्ला बाजेतनि गेजेरजों लामा जौगाखांहोनाय , सोलोंथाय , गामियारि जौगाखां खालामनाय , देहायारि बिथिंखौ फोजौखांनाय , आबाद जौगाखां लाबोनाय आरो बड'लेन्ड हालाम आव नांगौ जानाय गुबुन गुबुन फसंथानफोर गाइसंनानै जौगाखां लाबोनाय खामिनफोरनि सायाव गुबैयै बाजेतनि गेजेरजों नोजोर होदों होन्ना मिथिनो मोन्नाय जायो । बीटीसी खुंखायनि गाहाय हाग्रामा महिलारि बिथांआ बुंदोंदि , बड' ओनसोलाव थानाय मोनफ्रोमबो हारि माहारिनि हेफाजाबआव बांसिनै खामानि मावनानै जौगाखां लोनोबो थाखाय साखाफारा , बेफोर खामानिफोरखौ जाफुंसार खालामनो थाखाय मिरु सरकार आरो हादोरसा सरकारनि हेफाजाब मोन्नाया गोनांथि दं । महिलारि बिथांआ बुंबावोदि , जौगाखां खालामनो थाखाय खुंथायनि थि खालामानानै दोन्नाय एबा Plan allocation खौ जाफुंसार खालामनो हादों । फार्सेथिं बेरेखा हान्जानि दैदेनगिरि रोनगोरा नार्जारि बिथांआ बीटीसी बाजेतखौ अजद होयो । बिथांआ बुङोदि , " हादोरसानि सुबुं अनजिमाखौ नायनानै बीटीसी खुंथायनि थाखाय नांगौ जानाय 12.19 जौखोन्दो रांखौ हादोरसा सरकारा हराखै , बेनिखायनो हादोरसा बाजेतनि उनाव बीटीसी बाजेत खुंफुंनाया जेबो ओंथि गैया " । 
सान्नैनि हाबाफारि लानानै बीटीसी खुंथायनि बाजेतनि जथुमाया जोबलांबाय